<classify> TANZANIA imebarikiwa kuwa na wanyamapori wa aina mbalimbali. Uhifadhi wa wanyamapori ulianza kabla ya uhuru na serikali ya Kijerumani. Lengo lilikuwa ni kulinda na kusimamia vyema rasilimali hiyo.Katika mafunzo kwa waandishi wa habari kuhusu bayonuai za wanyamapori, yaliyofanyika hivi karibuni Bagamoyo mkoani Pwani, wadau na wataalamu wanaeleza juu ya uendelezaji wa mazingira ya hifadhi, utalii na changamoto za uhifadhi. Mafunzo hayo kwa waandishi yaliratibiwa kupitia mradi wa kuendeleza Mazingira ya Uhifadhi na Utalii nchini Protect yakifadhiliwa na Shirika la Maendeleo la Marekani USAID.Yaliendeshwa na Shirika la RTI kwa kushirikiana na Chama cha Waandishi wa Habari za Mazingira Tanzania JET. Akiwasilisha mada kuhusu changamoto zinazoikumba bayonuai za wanyamapori katika hifadhi mbalimbali, Mtaalamu Mwandamizi wa rasilimali kutoka Shirika la Protect, Joseph Olila, anasema lengo la mafunzo ni kujenga uelewa mpana kwa waandishi wa habari kuhusu hali halisi ilivyo na hata ushiriki wa sekta mbalimbali katika suala zima la uhifadhi wa wanyamapori.Anasema mwaka 1891 serikali ya Kijerumani iliandaa sheria kwa ajili ya uhifadhi wa wanyamapori, ikiwa ni moja ya hatua za kupiga marufuku kuchukua, kuwinda wanyama katika maeneo hayo, ili kuokoa makundi muhimu yasitoweke nchini. Mwaka 1905, Tanzania ilipata pori la akiba la kwanza kwa ajili ya uhifadhi wa wanyama na baada ya mwaka 1961.Serikali hiyo ya kikoloni ilichukua hatua hiyo ikiamini kuwa ni mojawapo ya malengo ya kulinda makundi maalumu ya wanyama yaliyopo nchini kwa manufaa ya kizazi kijacho lakini pia kujenga uelewa kwa jamii kuanzia wakati huo kuona umuhimu wa kuhifadhi wanyamapori.Olila anawataka waandishi kuona umuhimu wa kuandika habari za uhifadhi, kwa kuwa ni eneo ambalo linahitaji kuwekwa bayana kwa wananchi wafahamu kuwa yapo mafanikio kupitia hifadhi za wanyamapori. Pia wanapawa watambue wajibu wao katika kushiriki katika suala zima la uhifadhi. Waandishi wa habari wanatakiwa kuandika kuhusu sekta hiyo wakichunguza kwa kina yaliyo mazuri na hata yaliyo mabaya yamulikwe ili yafanyiwe kazi, jambo litakaloongeza wigo wa kukuza sekta ya uhifadhi wa wanyamapori nchini.Kuhusu changamoto za uhifadhi ambazo waandishi wanapaswa kuziibua zifanyiwe kazi na wahusika, anasema ni pamoja uwindaji haramu na ujangili jambo linalosababisha kutokomeza baadhi ya wanyama.Ipo haja ya kuelimisha umma kwa kina kufahamu thamani ya wanyama, wakizijua sheria za hifadhi na hata fursa mbalimbali zinazoweza kupatikana kupitia uhifadhi wa wanyamapori, anasema. Anataja changamoto nyingine ya kuibua iliyoko katika uhifadhi wa wanyamapori kuwa inatokana na mabadiliko ya tabia nchi ikiwamo uwapo wa mimea vamizi yenye kuharibu uoto halisi katika hifadhi ambao umekuwa hauliwi na wanyama wa aina yoyote.Kuhusu bayonuai za wanyama nchini, anatoa mfano wa wanyama wanaopatikana Tanzania pekee kuwa ni pamoja na nyani ambao wako katika makundi 20 huku makundi manne yakiwa ya kipekee. Swala wapo katika makundi 34 na yanayopatikana nchini peke yake yakiwa makundi mawili. Ipo pia mimea zaidi ya 11,000 ambayo mingi inapatikana Tanzania pekee.Mtoa mada mwingine katika mafunzo hayo, Abdallah Katunzi kutoka Shule Kuu ya Uandishi wa Habari SJMC, anawataka waandishi kutumia kalamu zao kwa kuandika habari za uchunguzi zenye kuleta tija katika eneo hilo la uhifadhi kwa jumla.Anasema jambo la msingi ni mwandishi kutafuta wazo la habari lenye kuleta tija kwa jamii, ikiwa ni kujumuisha masuala yote yahusuyo sekta ya uhifadhi, wanyamapori na hata katika eneo lihusulo sheria za uhifadhi pamoja na ushiriki wa jamii katika kuanzisha maeneo ya kuhifadhia wanyama jambo litakalosaidia katika kuongeza kipato.Kuhusu uhifadhi wa wanyamapori, uwekezaji kimataifa na maudhui yake nchini, mwasilishaji, Razia Mwawanga anasema wananchi kama wahifadhi wanatakiwa kushiriki katika kulinda maeneo ya uhifadhi wakitambua kuwa ni eneo wanaloweza kunufaika nalo. Historia itatuhukumu kama kutakuwa hakuna uendelevu wa wanyamapori, ipo haja ya kuwalinda kwa ajili ya kizazi kijacho ikifahamika kuwa wapo wanyama ambao hawapo kwa sasa baada ya kutoweka, anasema.Washiriki wa mafunzo wanasisitizwa kwamba, wanyamapori wanahitaji urafiki na jamii. Anasema ipo haja ya vyombo vya habari kupigia kelele ili kuishi vyema na wanyama na hata wale wanaoua ovyo wanyama hao, wakamatwe na kuchukuliwa hatua za kisheria.Kuhusu ushiriki wa jamii inayozunguka hifadhi, anasema ipo haja ya kuwezesha wanaoishi maeneo ya wanyama washiriki kikamilifu katika uhifadhi wa wanyamapori, iwapo hifadhi inatoa huduma kwa jamii, wananchi nao waweze kuona faida za kuwa na hifadhi.Vilevile wananchi waelimishwe, watambue mahitaji muhimu yao yatengenezwe waone kuwa wanawajibika kulinda wanyama. Katika eneo la uwekezaji kimataifa anasema uwekezaji katika kuwatunza wanyama ni faida kwa kizazi kijacho kwa kutambua vivutio mbalimbali vya asili vilivyopo nchini.Kwa jumla, waandishi wa habari wanashauriwa kubadilika na kujikita kuandika kwa kina kuhusu habari za uhifadhi wa wanyamapori, athari za ujangili pamoja na kubainisha faida za sekta hiyo kwa taifa. Kwa kuandika kwa wingi kutasaidia kuelimisha jamii kutambua kuwa wanawajibika kulinda hifadhi za wanyamapori.Anasema jambo litakalosaidia kutunzwa kwa makundi mbalimbali ya wanyama ili yasitoweke huku changamoto zilizomo katika sekta hiyo zikifanyiwa kazi.  <topic>: KITAIFA 